

REPUBLIKA HRVATSKA

DRŽAVNI URED ZA REVIZIJU

KLASA: 041-01/18-12/1

URBROJ: 613-01-01-18-2

# Zagreb, 15. siječnja 2018.

**OBAVIJEST NEPROFITNIM ORGANIZACIJAMA O SASTAVLJANJU I DOSTAVLJANJU FINANCIJSKIH IZVJEŠTAJA ZA 2017.**

Prema odredbama članka 2. Zakona o financijskom poslovanju i računovodstvu neprofitnih organizacija (Narodne novine 121/14), **obveznici primjene neprofitnog računovodstva su:** **domaće i strane udruge i njihovi savezi, zaklade, fundacije, ustanove, umjetničke organizacije, komore, sindikati, udruge poslodavaca te sve druge pravne osobe kojima temeljni cilj osnivanja i djelovanja nije stjecanje dobiti, za koje iz posebnih propisa proizlazi da su neprofitnog karaktera**.

Na **političke stranke** se primjenjuju odredbe ovog Zakona, koje se odnose na vođenje poslovnih knjiga i upis u Registar neprofitnih organizacija, dok se na **vjerske zajednice** primjenjuju odredbe ovog Zakona, koje se odnose na dostavu izvještaja o potrošnji proračunskih sredstava, kontrole na licu mjesta o utrošku proračunskih sredstava te financijski nadzor sredstava iz javnih izvora.

**Odredbe ovog Zakona ne odnose se na poduzetnike** na koje se primjenjuju odredbe Zakona o računovodstvu (Narodne novine 78/15, 134/15 i 120/16), na **jedinice lokalne i područne (regionalne) samouprave i proračunske korisnike upisane u Registar proračunskih i izvanproračunskih korisnika**, koji financijsko poslovanje i računovodstvo vode u skladu sa Zakonom o proračunu (Narodne novine 87/08, 136/12 i 15/15) te **ustanove kojima su osnivači fizičke osobe i druge pravne osobe** koje su, sukladno propisima koji uređuju poreze, obveznici utvrđivanja i plaćanja poreza na dobit za svoju ukupnu djelatnost.

Registar neprofitnih organizacija se vodi u Ministarstvu financija (<http://www.mfin.hr/hr/registar-npf>). Način vođenja, upis, promjena podataka i brisanje iz Registra, propisani su odredbama članaka 33. do 36. te članka 46. Zakona o financijskom poslovanju i računovodstvu neprofitnih organizacija, dok je javno objavljivanje putem navedenog Registra propisano odredbama članka 37. istog Zakona.

**Financijski izvještaji se sastavljaju u skladu sa Zakonom o financijskom poslovanju i računovodstvu neprofitnih organizacija (financijsko izvještavanje je propisano odredbama članka 28. do 32. navedenog Zakona).**

Obveznici sastavljanja financijskih izvještaja, prema odredbama članka 28. istog Zakona, predaju financijske izvještaje za poslovnu godinu Ministarstvu financija, odnosno drugoj instituciji koju navedeno ministarstvo ovlasti za zaprimanje i obradu financijskih izvještaja - **FINA**, u roku 60 dana od isteka izvještajnog razdoblja.

Oblik i sadržaj financijskih izvještaja i izjave o neaktivnosti, razdoblja za koja se financijski izvještaji sastavljaju te obveza i rokovi njihovog podnošenja propisani su Pravilnikom o izvještavanju u neprofitnom računovodstvu i Registru neprofitnih organizacija (Narodne novine 31/15 i 67/17).

Rok za dostavu financijskih izvještaja za 2017. je **1. ožujka 2018., četvrtak** (zadnji dan zaprimanja izvještaja u propisanom roku).

**Stupanjem na snagu Zakona o financijskom poslovanju i računovodstvu neprofitnih organizacije, neprofitne organizacije, ne predaju financijske izvještaje Državnom uredu za reviziju.**

Obrasci financijskih izvještaja i upute za popunjavanje objavljuju se na mrežnoj stranici Ministarstva financija (<http://www.mfin.hr/hr/neprofitne-organizacije>) i FINE (<http://www.fina.hr>).

Prema odredbi članka 9. Zakona o financijskom poslovanju i računovodstvu neprofitnih organizacija, zakonski predstavnik neprofitne organizacije može donijeti Odluku o vođenju jednostavnog knjigovodstva i primjeni novčanog računovodstvenog načela ako je:

* vrijednost imovine neprofitne organizacije na kraju svake od prethodne tri godine uzastopno manja od 230.000,00 kn i
* godišnji prihod neprofitne organizacije u svakoj od prethodne tri godine uzastopno manji od 230.000,00 kn godišnje.

Navedena odluka se donosi u roku predviđenom za podnošenje godišnjih financijskih izvještaja za prethodnu poslovnu godinu i važeća je dok neprofitna organizacija zadovoljava prethodno opisane uvjete, odnosno do opoziva.

Prema odredbama članka 12. Pravilnika o izvještavanju u neprofitnom računovodstvu i upisu u Registar neprofitnih organizacija, neprofitna organizacija koja udovoljava uvjetima iz članka 9. navedenog Zakona, sastavlja godišnji financijski izvještaj o primicima i izdacima za prethodnu poslovnu godinu (Obrazac: G-PR-IZ-NPF).

Obveznici sastavljanja financijskih izvještaja, prema odredbama članka 12. navedenog Pravilnika, predaju godišnji financijski izvještaj o primicima i izdacima Ministarstvu financija, odnosno drugoj instituciji koju navedeno ministarstvo ovlasti za zaprimanje i obradu financijskih izvještaja - **FINA**, u roku 60 dana od isteka izvještajnog razdoblja.

Detaljnije upute za sastavljanje financijskih izvještaja neprofitnih organizacija, objavljene su na mrežnoj stranici Ministarstva financija (<http://www.mfin.hr/hr/neprofitne-organizacije>).

GLAVNI DRŽAVNI REVIZOR

mr. Ivan Klešić, dipl. oec., v.r.